text: Sønderborg slår på tromme i Berlin i aften
  09 marts 2011 kl. 10.20
  Sønderborg og Slesvig-Holsten slår på tromme i Berlin i aften for at få Sønderborg valgt som Europæisk Kulturhovedstad 2017.
  I aften deltager flere hundrede i en præsentations- og debataften i Berlin om Sønderborg med Sønderjylland-Schleswigs kandidatur til Europæisk Kulturhovedstad 2017. Slesvig-Holstens ministerpræsident, Peter Harry Carstensen, har inviteret.
   
  For mindre end to uger siden vakte det opmærksomhed i de danske medier, da Sønderborg med Sønderjylland-Schleswig præsenterede sin kandidatur til Europæisk Kulturhovedstad 2017 i København med en hel delegation af fortalere fra begge sider af grænsen.
  Ved aftenen i Berlin byder Staatssekretär Heinz Maurus velkommen, hvorefter Danmarks ambassadør, Per Poulsen-Hansen, taler. Else Christensen Redzepovic præsenterer kandidaturen efterfulgt af indlæg af Sønderborgs borgmester Aase Nyegaard; formanden for kultur- og erhvervs-udvalget i Sønderborg, Stephan Kleinschmidt; formanden for Regional Udvikling i Region Syddanmark, Lasse Krull; Flensborgs overborgmester, Simon Faber og bestyrelsesformanden for Danfoss, Jørgen Mads Clausen. 
  Fra Sønderborg deltager også Art Ensemble Syd ? et eksperimenterende jazzorkester med en besætning på syv professionelle musikere. 
  
  Fakta om Europæisk Kulturhovedstad 
  ? Sønderborg med Sønderjylland-Schleswig kandidat til Europæisk Kulturhovedstad 2017 har Sønderborg som centrum, men dækker hele den grænseoverskridende region med Aabenraa, Haderslev, Tønder, Nordfriesland, Schleswig-Flensburg og Stadt Flensburg ? et område på ca. 700.000 indbyggere.
  ? Kulturhovedstadens sekretariat i Sønderborg er i gang med at udarbejde en første ansøgning, der afleveres i slutningen af september 2011. Godkendes den, bliver Sønderborg officielt nomineret. Én anden by i Danmark, Aarhus, arbejder på at blive nomineret.
  ? De nominerede skal aflevere den endelige ansøgning i midten af 2012, og udnævnelsen sker i slutningen af samme år.Det ligger fast, at der i 2017 skal være en Europæisk Kulturhovedstad i Danmark og én i Cypern.
  